Source: http://rovaniemi.cloudnc.fi/fi-FI/Toimielimet/Tekninen_lautakunta/Kokous_20112018/Rovaniemen_kaupungin_yksityistiekaytanto(45787)
Timestamp: 2019-11-12 03:10:47+00:00

Document:
Rovaniemen kaupungin yksityistiekäytäntöjen päivitys 2018 | Rovaniemi
Rovaniemen kaupungin yksityistiekäytäntöjen päivitys 2018
Antti Karjalainen, antti.karjalainen@rovaniemi.fi
Rovaniemen kaupungin yksityistiekäytännöt 1.1.2019 alkaen
Rovaniemen kaupunki on tukenut merkittävästi yksityisteiden hoitoa ja kunnossapitoa voimassa olevien yksityistiekäytäntöjen mukaisesti. Kunnossapitoavustuksia on maksettu vuosittain noin 550 yksityistielle. Kunnossapitoavustettavien teiden yhteispituus on noin 190 km. Kaupungin ympärivuotisessa kunnossapidossa on vuoden 2018 lopussa noin 500 yksityistietä, joiden yhteispituus on noin 330 km.
Rovaniemen kaupungin yksityistiekäytännöt astuivat voimaan 1.10.2012. Käytännöt on hyväksytty teknisessä lautakunnassa 1.11.2011 § 203. Lautakunta on tarkentanut käytäntöjä 20.11.2012 § 196, 28.5.2013 § 73, 28.1.2014 § 8, 22.9.2015 § 113 ja 20.3.2018 § 40.
Uusi yksityistielaki astuu voimaan 1.1.2019. Uusi yksityistielaki (560/2018) kumoaa yksityisteistä annetun lain (358/1962). Laki on uudistettu vastaamaan nykypäivän tarpeita ja kirjoitustapaa on muutettu helpommin luettavaksi. Asiakokonaisuudet on järjestetty uudelleen ja pykälät on otsikoitu. Laki aiheuttaa muutoksia kuntien tehtäviin sekä kunnan avustuskäytäntöihin. Tielautakuntien tehtävät lakkaavat 31.12.2019 alkaen. Tielautakuntien tehtävät siirtyvät pääsääntöisesti maanmittauslaitokselle. Uuden lain myötä yksityistielain mukaisen kunnan avustuksen ehtona on, että yksityistielle on perustettu tiekunta. Tiekuntaa ja yksityistietä koskevat tiedot tulee olla ajan tasalla yksityistierekisterissä sekä tie- ja katuverkon tietojärjestelmässä.
Rovaniemen kaupungin tekniset palvelut, yhdyskuntatekniikan yksikkö on valmistellut uudet yksityistiekäytännöt, jotka astuvat voimaan 1.1.2019. Yksityistiekäytäntöihin on tehty seuraavat päivitykset yksityistielain sekä yhdenvertaisuusperiaatteiden mukaisesti:
Kunnossapidon ja rahallisen avustuksen ehtona on, että tielle on perustettu tiekunta
Poikkeussääntöjen mukaan kaupungin kunnossapidossa olevat tiet poistuvat kunnossapidosta
Erityisperusteiset yksityistiet n. 72 km
Erityisperusteisella yksityistiellä tarkoitetaan niitä vakituisesti asutuille kiinteistöille johtavia teitä, jotka ovat olleet kaupungin kunnossapidossa ja joiden vaikutusalueella on ollut alle kolme (3) vakituisesti asuttua kiinteistöä ennen siirtymistä nykyisiin yksityistiekäytäntöihin 1.10.2012.
Muut yksityistiet, joiden vaikutusalueella on alle kolme (3) vakituisesti asuttua kiinteistöä n. 10 km.
Uuden yksityistielain mukaisesti kunta ei voi ohjata yksityistielain mukaista avustamista kiinteistöjen omille teille ja sopimusteille.
Uudessa yksityistielaissa ei ole annettu siirtymäaikaa tiekuntien järjestäytymiselle. Rovaniemen kaupunki antaa tiekunnille aikaa järjestäytyä 1.1.2019-30.9.2019, jonka aikana tiekuntien on toimitettava kiinteistötietojärjestelmän mukaiset tiedot tiekuntiin kuuluvista teistä. Lisäksi Rovaniemen kaupungille on toimitteva kopio viimeisimmästä tiekunnan kokouksen pöytäkirjasta.
Liite A: Rovaniemen kaupungin yksityistiekäytännöt 1.1.2019 alkaen
Liite 1: Yksityisteiden kunnossapitoavustuksen suuruus
Liite 2: Kunnossapitohakemus
Liite 3: Kunnossapitoavustushakemus
Liite 4: Yksityistien kunnossapitosopimus
Tekninen lautakunta päättää ottaa liitteen A mukaiset Rovaniemen kaupungin yksityistiekäytännöt käyttöön 1.1.2019 alkaen.
Tekninen lautakunta kuuli asiassa kunnossapitopäällikkö Antti Karjalaista.
Jäsen Aarne Jänkälä esitti Päivi Alaojan ja Jaakko Portin kannattamana, että asia palautetaan uudelleen valmisteluun, jossa selvitetään mm.
- Montako on yhden talon tien avustusta / eurot?
- Montako yli kolmen talon tien avustusta / eurot?
- Montako poistuu kokonaan?
Puheenjohtaja totesi, että Aarne Jänkälän esitys asian palauttamisesta uudelleen valmisteluun on tullut yksimielisesti teknisen lautakunnan päätökseksi.
Kunnossapitopäällikkö Antti Karjalainen poistui kokouksesta tämän asian päätöksenteon jälkeen.
Liite 1 Yksityisteiden kunnossapitoavustuksen suuruus.doc.pdf (pdf, 1806 kt)
Liite 2 Kunnossapitohakemus.doc.pdf (pdf, 2099 kt)
Liite 3 Kunnossapitoavustushakemus.doc.pdf (pdf, 1669 kt)
Liite 4 Yksityistien_kunnossapitosopimus.doc.pdf (pdf, 1225 kt)
Liite A_ Rovaniemen kaupungin yksityistiekäytännöt 1.1.2019 alkaen.doc.pdf (pdf, 2639 kt)

References: § 203
 § 196
 § 73
 § 8
 § 113
 § 40